tartuNLP/wikipedia-smugri-20251201 huggingface dataset:
Mikrobi ja Bensa

Mikrobi ja Bensa ("Microbe et Gasoil") on Michel Gondryn käsikirjoittama ja ohjaama ranskalainen komediaelokuva vuodelta 2015. Siinä 14-vuotiaat keskenään hyvin erilaiset pojat ystävystyvät ja lähtevät kesäiselle pakomatkalle itse kyhäämällään, pientä taloa muistuttavalla ajoneuvolla.
Juoni.
Pariisin lähellä Versailles’ssa asuvaa, taiteellisesti lahjakasta mutta ikäisekseen pienikasvuista Danielia harmittaa, kun häntä luullaan aina tytöksi ja kutsutaan Mikrobiksi. Kun luokalle tulee häntä isompi ja kehittyneempi, bensalta haiseva ja viisaan oloinen Théo, pojat ystävystyvät pian erilaisuudestaan huolimatta. Mikrobi saa taitavia piirroksiaan esille paikalliseen pikkugalleriaan, mutta avajaisiin ei tule muita kuin Théo. Ankarien työväenluokan vanhempien kasvattama Théo haikailee lapsuutensa kesäleiriä Keski-Ranskassa ja haluaa palata niihin maisemiin kun kesäloma koittaa. Pojat löytävät sängynkehikon ja vanhan ruohonleikkurin moottorin ja alkavat kyhätä niistä itselleen kulkuneuvoa. Talon näköistä hökötystä ei tietenkään hyväksytä katsastuksessa, mutta pojat lähtevät silti matkaan. Sen varrelle mahtuu monia kommelluksia poikien törmätessä muun muassa helposti höynäytettäviin poliiseihin, innokkaaseen hammaslääkäriin, ilotalon ja parturiliikkeen yhdistelmään sekä aasialaissiirtolaisten jenkkifutisjoukkueeseen. Taloauto tärveltyy ja matkakassa hupenee, mutta pojat pääsevät palaamaan kotikaupunkiinsa yllättäen Danielin piirustustaitojen ansiosta.
Tuotanto.
Saatuaan valmiiksi elokuvansa "Päivien kuohu" (2013) Michel Gondry suunnitteli seuraavaa projektiaan Philip K. Dickin tieteisromaanin "Ubik" pohjalta. Audrey Tautou (joka näyttelee Danielin masennukseen taipuvaista äitiä) sai Gondryn kuitenkin kiinnostumaan pienimuotoisemmasta omaelämäkerrallisesta tarinasta, joka juontaa Gondryn omaan nuoruuteen Versailles’ssa Pariisin liepeillä. Gondry on kertonut olleensa elokuvan Danielin kaltainen taiteellinen poika, joka helposti ystävystyi muiden erikoisempien ikätovereidensa kanssa koulussa, jossa monet oppilaat olivat konservatiivisten sotilasperheiden lapsia.
Elokuva kuvattiin Pariisin liepeillä sekä Burgundin alueen Morvanin vuoristoseudulla elokuusta lokakuuhun 2014.
Vastaanotto.
Elokuva sai muutamia palkintoehdokkuuksia eri maiden elokuvafestivaaleilla sekä melko vaihtelevia arvioita. Kriitikot toisaalta kiittelivät Gondryn tämänkertaista pidättäytymistä liian mielikuvituksellisesta ilmaisusta, mutta pitivät tarinaa kuitenkin aika heppoisena ja moneen kertaan nähtynä teiniangstin kuvauksena. Hollywoodin nuorisoelokuviin verrattuna "Mikrobia ja Bensaa" kehuttiin siitä, että poikien ystävyyttä, itsensä löytämistä, ongelmia vanhempien kanssa ja kiinnostusta tyttöihin kuvataan lämmöllä eikä ilkeillen tai vähätellen.
Franklin Gothic

Franklin Gothic on Morris Fuller Bentonin suunnittelema monipuolinen sans serif -kirjaintyyppi, jonka American Type Founders (ATF) -kirjasinvalimo julkaisi alun perin vuonna 1904. Se on edelleen hyvin suosittu ja sopii erilaisiin tarkoituksiin. Benton täydensi kirjaintyyppiä useaan otteeseen vuosina 1903–1912. Franklin Gothic -kirjainperheeseen kuuluu useita eri leikkauksia. 
Useat fonttivalmistajat, muun muassa ITC ja Bitstream, ovat tehneet Franklin Gothicista omat versionsa, ja kirjaintyyppi kuuluu monien tietokoneiden vakiofontteihin.
Trevor Elhi

Trevor Elhi (s. 11. huhtikuuta 1993 Tallinna, Viro) on virolainen jalkapalloilija. Pelipaikaltaan hän on vasen laitapuolustaja. Elhi edustaa Meistriliigassa pelaavaa FCI Levadiaa.
Tzína Bacháouer

Tzína Bacháouer (, kansainvälisesti Gina Bachauer; 21. toukokuuta 1913 Ateena – 22. elokuuta 1976 Ateena) oli syntyjään kreikkalainen pianisti, jolla oli itävaltalaisia sukujuuria.
Bacháouer piti ensimmäisen resitaalinsa Ateenassa 8-vuotiaana ja opiskeli Ateenan konservatoriossa Waldemar Freemanin johdolla. Lähdettyään Pariisiin hän sai opetusta Alfred Cortotilta. Orkesterin kanssa hän konsertoi ensimmäisen kerran vuonna 1932. Vuosina 1933–35 hän sai ajoittaista ohjausta Sergei Rahmaninovilta Ranskassa ja Sveitsissä. 
Vuonna 1935 Bacháouer teki ammattimaisen ensiesiintymisensä kanssa Dimítris Mitrópouloksen johtaman Ateenan konservatorion sinfoniaorkesterin kanssa. Toisen maailmansodan aikana hän asui Egyptissä ja esiintyi sotilaille Lähi-idässä. Vuonna 1946 hän esiintyi ensimmäisen kerran Lontoossa; kapellimestarina esityksessä toimi Alec Sherman, josta myös tuli hänen toinen aviomiehensä. Yhdysvalloissa hän debytoi lokakuussa 1950, vaikkakin vain 35 ihmistä oli kuulemassa tätä konserttia. Hän oli Maurice Abravanelin läheinen ystävä ja esiintyi usein Utahin sinfoniaorkesterin kanssa. Hän kuoli Ateenassa 63-vuotiaana sydänkohtaukseen samana päivänä, jona hänen olisi vielä ollut tarkoitus esiintyä.
Bacháouerin on soittotekniikaltaan rinnastettu Teresa Carreñoon. Vuonna 1976 Salt Lake Cityssa aloitettiin hänen kunniakseen vuosittaisen Gina Bachauer -kilpailun ("Gina Bachauer International Piano Competition") järjestäminen. Kreikan hallitus julkaisi vuonna 1981 edesmenneen pianistin kunniaksi postimerkin.
Piperakiini

Piperakiini (C29H32N6Cl2) on kinoliinijohdannaisiin kuuluva heterosyklinen orgaaninen yhdiste. Yhdistettä käytetään lääketieteessä malarian hoitoon yhdessä muiden lääkeaineiden kanssa. Piperakiini kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Huoneenlämpötilassa piperakiini on vaaleankellertävää kiteistä ainetta. Se ei liukene veteen, mutta liukenee hieman etanoliin ja hyvin kloroformiin. Piperakiini tehoaa "Plasmodium"-suvun alkueläimiin. Tarkkaa vaikutusmekanismia ei tunneta, mutta se on todennäköisesti sama kuin klorokiinilläkin eli se estää malarialoisioille myrkyllisen aineenvaihduntatuotteen hemiinin metaboliaa ja hemiini kertyy loisioiden soluihin. Piperakiinia käytettiin hoidettaessa malariaa 1978–1994, mutta sen käyttö lopetettiin vastustuskyvyn kehittymisen vuoksi. Vuonna 2012 se hyväksyttiin uudelleen käytettäväksi yhdistelmänä dihydroartemisiniinin kanssa ja tälle yhdistelmälle on vastustukyky harvinaisempaa. Yhdistelmä tehoaa muun muassa klorokiinille resistentteihin kantoihin. Piperakiiniä käytetään usein fosfaattisuolanaan.
Haittavaikutukset.
Piperakiinin ja dihydroartemisiniinin yhdistelmä on suhteellisen hyvin siedetty. Mahdollisia haittavaikutuksia voivat olla pääkipu, huimaus, aonreksia, huonovointisuus ja ripuli. Piperakiini pidentää sydämen QT-aikaa.
Valmistus.
Piperakiinin synteesin ensimmäisesäs vaiheessa 4,7-dikloorikinoliini regoi piperatsiinin kanssa. Toinen vaihe on tässä reaktiossa muodostuneen välituotteen reaktio 1-bromi-3-klooripropaanin kanssa ja tuotteena muodostuu piperakiiniä.
Charlie Baker

Charles Duane Baker, Jr. (s. 13. marraskuuta 1956 Elmira, New York, Yhdysvallat) on yhdysvaltalainen liikemies ja republikaanisen puolueen poliitikko. Hän toimi vuosina 2015–2023 Massachusettsin 72. kuvernöörinä.
Baker oli useissa mielipidetiedusteluissa Yhdysvaltain suosituin kuvernööri.
Nahkatetra

Nahkatetra ("Gymnocharacinus bergii") on amerikantetrojen (Acestrorhamphidae) heimoon kuuluva kalalaji. Se on sukunsa Gymnocharacinus ainoa laji. Lajia tavataan Etelä-Amerikassa. Kalan uhanalaisuusluokitus on Kansainvälisen luonnonsuojeluliiton mukaan äärimmäisen uhanalainen. Lajia tunnetaan vain Arroyo Valchetan lähdevesistä. Sen esiintymisalue on alle kymmenen neliökilometriä, ja sen populaation uskotaan olevan pahasti pirstaloitunut.
Emma Kete

Emma Kete (s. 1. syyskuuta 1987) on uusiseelantilainen jalkapalloilija. Hän on pelipaikaltaan hyökkääjä. Hän on pelannut Uuden-Seelannin naisten maajoukkueessa 53 maaottelua ja tehnyt niissä kolme maalia. Hän on kuulunut MM-kisajoukkueeseen vuosina 2011, 2015 ja 2019, mutta vasta kolmansissa kisoissaan hän pääsi ensi kertaa pelaamaan tullessaan Kanada-ottelun lopussa vaihtopelaajana kentälle.
Kete on pelannut seuratasolla kotimaansa lisäksi Kanadassa, Englannissa, Suomessa, Australiassa, Saksassa ja Yhdysvalloissa.
Koirakala

Koirakala ("Umbra krameri") on koirakalojen heimoon (Umbridae) ja haukikalojen lahkoon kuuluva pienikokoinen sisävesikala, yleensä noin viiden senttimetrin mittainen. Se elää Keski- ja Kaakkois-Euroopassa Tonavan ja alemman Dniestrin vesistöalueilla matalissa pienvesissä kuten ojissa ja pienissä järvissä. IUCN:n antama kansainvälinen uhanalisuusluokitus on vaarantunut.
Amerikankoirakala

Amerikankoirakala ("Umbra limi") on koirakalojen (Umbridae) heimoon kuuluva kalalaji. Sen tavallinen pituus on noin 8 senttimetriä. Kansainvälinen luonnonsuojeluliitto luokittelee amerikankoirakalan elinvoimaiseksi lajiksi.
Daisy Cleverley

Daisy Grace Wilson Cleverley (s. 30. huhtikuuta 1997) on uusiseelantilainen jalkapalloilija. Hän on pelipaikaltaan keskikenttäpelaaja. Hän on pelannut Uuden-Seelannin naisten maajoukkueessa ennen vuoden 2023 MM-kilpailujen alkua 31 ottelua ja tehnyt niissä kaksi maalia. Hän kuului vuoden 2019 MM-kisajoukkueeseen mutta ei päässyt turnauksessa pelaamaan.
Cleverley on vuodesta 2022 edustanut tanskalaisseura Køgeä. Hän pelasi aiemmin Yhdysvalloissa Kalifornian yliopiston Golden Bears -joukkueessa ja Georgetownin yliopiston Hoyas-joukkueessa.
Stephanie Skilton

Stephanie Skilton (s. 27. lokakuuta 1994) on uusiseelantilainen jalkapalloilija. Hän on pelipaikaltaan puolustaja mutta on uransa alkupuolella pelannut hyökkääjänä. Hän on pelannut Uuden-Seelannin naisten maajoukkueessa vuoden 2019 MM-kilpailujen päättyessä kymmenen ottelua. MM-kilpailuissa hän ei päässyt kentälle. Hän pelasi ensimmäisen aikuisten maaottelunsa vuonna 2014.
Skilton edustaa seuratasolla Papakura Cityä.
Kalevankankaan koulu

Kalevankankaan koulu on Mikkelissä toimiva suomenkielinen yhtenäiskoulu (luokka-asteet 1–9). Koulussa on yleisopetuksen luokkien lisäksi erityisluokkia. Koulua käy noin 600 oppilasta ja oppilasmäärältään se on yksi kaupungin suurimmista peruskouluista. Henkilökuntaa koulussa on noin 100. 
Koulu on perustettu vuonna 2011, jolloin Raviradantielle rakennettuihin tiloihin yhdistettiin lakkautetut Siekkilän ja Vanamon koulut sekä vanha Kalevankankaan koulu.
Urpolan koulu

Urpolan koulu oli Mikkelissä toimiva suomenkielinen alakoulu (luokka-asteet 1–6). Koulu sijaitsi alkujaan Urpolan kaupunginosassa Urpolanlammen pohjoispuolella ja valtatien 5 eteläpuolella. Koulun toiminnot siirrettiin väliaikaisesti Mikkelin ammattikorkeakoulun kampusalueen N-rakennukseen ja pihapiiriin sijoittuviin konttiluokiin vuonna 2020. 
Koulua kävi noin 238 oppilasta, joista 228 oli varsinaisen alakoulun ja 10 valmistavan opetuksen oppilasta. Hallinnollisesti myös Moision sairaalan alueella toimivan sairaalakoulun alakouluikäisten opetus kuului Urpolan kouluun.
Kesällä 2019 kaupunki päätti purkaa koulun sisäilmaongelmien vuoksi. Purku alkoi vuoden 2020 lopulla. Korvaava uudisrakennus on Saimaanportin yhtenäiskoulu, joka suunniteltiin 850 oppilaan yhtenäiskouluksi (luokka-asteet 1-9) ja joka valmistui Urpolan koulun tontille lukuvuonna 2023–2024.Koulussa on noin 860 oppilasta ja noin 100 henkilökunnan jäsentä.
Ristiinan yhtenäiskoulu

Ristiinan yhtenäiskoulu on Mikkelin Ristiinassa toimiva suomenkielinen yhtenäiskoulu (luokka-asteet 1–9). Koulua käy noin 417 oppilasta. 
Yhtenäiskoulu on osa syksyllä 2012 Mikkelin sivistyslautakunnan koulujen (esikoulu, Kirkonkylän koulu, Yöveden koulu ja Ristiinan lukio) yhdistämisellä luotua Ristiinan yhtenäiskoulua ja lukiota.
Lähemäen koulu

Lähemäen koulu on Mikkelissä toimiva suomenkielinen alakoulu (luokka-asteet 1–6). Koulua käy noin 400 oppilasta.
Mikkelin Lyseon koulu

Mikkelin Lyseon koulu on Mikkelissä toimiva suomenkielinen yläkoulu (luokka-asteet 7–9). Koulua käy noin 458 oppilasta.
Mikkelin Lyseo (1872) juhli 150 -vuotista taivaltaan syyslukukauden 2022-2023 aikana. Varsinainen juhlaviikko ajoittui viikolle 48 (28.11. – 2.12.2022).
Haukivuoren yhtenäiskoulu

Haukivuoren yhtenäiskoulu on Mikkelin Haukivuoren kaupunginosassa toimiva suomenkielinen yhtenäiskoulu (luokka-asteet 1–9). Koulua käy noin 147 oppilasta.
Olivia Schough

Olivia Schough (s. 11. maaliskuuta 1991) on ruotsalainen jalkapalloilija, pelipaikaltaan keskikenttäpelaaja. Hän edustaa kotimaassaan Rosengårdia, johon hän siirtyi kaudeksi 2021 Djurgårdens IF:stä. Aiemmin hän edusti Kopparbergs/Göteborgia ja Eskilstuna Unitedia sekä vuonna 2014 Saksassa Bayern Müncheniä ja Venäjällä Rossijankaa.
Schough pelasi ensimmäisen ottelunsa Ruotsin naisten maajoukkueessa vuonna 2013. Kaikkiaan hän on pelannut kesäkuun 2022 loppuun mennessä 98 maaottelua ja tehnyt niissä 12 maalia. Hän oli mukana muun muassa vuoden 2013 EM-kilpailuissa, joissa Ruotsi ylsi välieriin, ja saavuttamassa olympiahopeaa Rio de Janeiron kesäolympialaisissa 2016. MM-kilpailuissa 2019 hän saavutti pronssia ja pelasi avauskokoonpanossa yhdessä ottelussa sekä tuli vaihtopelaajana kentälle yhdessä ottelussa.
Frank Friedrich

Frank Friedrich on saksalainen rumpali, joka soitti heavy metal -yhtyeen Accept debyyttilevyllä Accept. Acceptin lisäksi hän soitti rumpuja yhtyeessä Bad Steve, ja julkaisi sen riveissä levyn "Killing the Night".
Friedrich liittyi Acceptiin 70-luvun puolivälissä ja osallistui sen kanssa Pop-Rhein – Festival -nimiseen kilpailuun syyskuussa 1977 ja sijoittuen siinä kolmanneksi. Friedrich jätti yhtyeen ensimmäisen levyn julkaisemisen jälkeen. 
Vuonna 1983 Friedrich perusti muiden entisten Accept-jäsenten Dieter Rubachin ja Jan Koemmetin kanssa yhtyeen Bad Steve. Vuonna 1985 Bad Steve julkaisi debyyttialbuminsa "Killing The Night" ja kiersi vähän aikaa Acceptin lämppärinä.
Julia Roddar

Julia Roddar (s. 16. helmikuuta 1992) on ruotsalainen jalkapalloilija, pelipaikaltaan keskikenttäpelaaja. Hän edustaa yhdysvaltalaista Washington Spiritiä. Kotimaassaan hän edusti Kopparbergs/Göteborgia ja vuoteen 2017 saakka Kvarnsvedens IK:ta. Hän on pelannut myös Yhdysvaltain yliopistosarjoissa.
Roddar pelasi ensimmäisen ottelunsa Ruotsin naisten maajoukkueessa lokakuussa 2017. Kaikkiaan hän on pelannut yhdeksän aikuisten maaottelua kesäkuun 2021 loppuun mennessä. Hän kuului Ruotsin pronssia saavuttaneeseen joukkueeseen MM-kilpailuissa 2019 mutta ei päässyt turnauksessa pelaamaan.
Kukkula (elokuva)

Kukkula ("The Hill") on Sidney Lumetin ohjaama 
brittiläis-amerikkalainen sotaelokuva vuodelta 1965. Ray Rigbyn käsikirjoittaman pasifistisen tarinan pääosissa näyttelevät Sean Connery, Harry Andrews, Ian Hendry ja Ian Bannen.
Juoni.
Pohjois-Afrikan aavikolle sijoitettujen brittijoukkojen kurikomppania eli sotilasvankila on ottanut rangaistuskeinokseen juoksuttaa vankeja hiekkasäkkeineen loputtomasti edestakaisin hiekasta kasattavan kukkulan rakentamiseksi. Uuden vankiryhmän mukana leiriin saapuu esimiehensä vastustamisesta ja pahoinpitelystä tuomittu aliupseeri Roberts (Connery), joka joutuu erään naismaisen ja fyysisesti heikon vangin rinnalla kersantti Williamsin (Hendry) silmätikuksi ja sadismin kohteeksi. Syntyy tahtojen taistelu, jossa Roberts panee alttiiksi kaiken.
Vastaanotto.
Oswald Morris sai Bafta-palkinnon "Kukkulan" kuvauksesta, minkä lisäksi elokuva tuotti viisi muutakin Bafta-ehdokkuutta. Ray Rigby palkittiin Cannesin elokuvajuhlilla ja Writers Guild of Britainin gaalassa käsikirjoituksestaan.
"The New York Timesin" kriitikot valitsivat "Kukkulan" vuonna 2004 yhdeksi kaikkien aikojen tuhannesta parhaasta elokuvasta maailmassa.
Luettelo Massachusettsin kuvernööreistä

Tämä on luettelo Massachusettsin kuvernööreistä.
Massachusettsin kuvernööri on Massachusettsin hallinnon päämies ja asevoimien ylipäällikkö. Kuvernöörillä on velvollisuus valvoa osavaltion lakeja ja valta vahvistaa uudet lait. Lisäksi kuvernöörillä on veto-oikeus osavaltion uusiin lakiesityksiin. Virkakausi on neljä vuotta eikä virkakausien määrää ole rajoitettu millään tavalla.
Kuvernöörin vuosipalkka on 185 000 dollaria, minkä lisäksi hän saa vuodessa 65 000 dollaria asumiskulujen kattamiseen. Massachuchetts on yksi niistä viidestä osavaltiosta, jotka eivät tarjoa kuvernöörille virka-asuntoa. 
Pätevyysvaatimukset ja valinta.
Kuvernööriksi valittavan henkilön tulee täyttää seuraavat ehdot:
Kuvernöörinvaalit pidetään neljän vuoden välein parillisina vuosina niinä vuosina, jolloin ei järjestetä Yhdysvaltain presidentinvaaleja (eli ns. välivaalien aikana). Kuvernöörin virkaanastujaiset pidetään seuraavan vuoden tammikuun ensimmäisenä tiistaina.
Luettelo.
Ensimmäisten kolmen kuvernöörin aikana Massachusetts oli osa Yhdysvaltoja, muttei osavaltio. Massachusetts hyväksyi Yhdysvaltain perustuslain 1788 ja tuli tällöin osavaltioksi.
Julia Zigiotti Olme

Julia Zigiotti Olme (s. 24. joulukuuta 1997) on ruotsalainen jalkapalloilija, pelipaikaltaan keskikenttäpelaaja. Hän on kesästä 2024 alkaen edustanut Saksan Bundesliigassa Bayern Müncheniä. Hän edusti aiemmin kotimaassaan muun muassa Hammarby IF:ää ja BK Häckeniä (aiemmin Kopparbergs/Göteborg FC) sekä Englannissa 2,5 vuoden ajan Brightonia.
Zigiotti Olme pelasi ensimmäisen ottelunsa Ruotsin naisten maajoukkueessa vuonna 2018. Hän on pelannut kesäkuun 2025 loppuun mennessä 44 aikuisten maaottelua ja tehnyt niissä kaksi maalia. MM-kilpailuissa 2019 hän saavutti pronssia ja pelasi avauskokoonpanossa yhdessä ottelussa sekä tuli vaihtopelaajana kentälle kahdessa ottelussa. Hän oli voittamassa alle 19-vuotiaiden Euroopan-mestaruutta vuonna 2015.
Yksityiselämä.
Zigiotti Olme kihlautui ruotsalaisen jalkapalloilijan Emma Kullbergin kanssa vuonna 2022 ja he erosivat vuonna 2025. Zigiotti Olmen äiti on italialainen.
Chapo Trap House

Chapo Trap House on vuonna 2016 perustettu yhdysvaltalainen vasemmistopoliittinen ja humoristinen podcast. Podcast nousi tunnetuksi vuoden 2016 Yhdysvaltojen presidentinvaaleja edeltävänä aikana. Useat podcastin juontajat julkaisivat vuonna 2018 kirjan "The Chapo Guide to Revolution", joka käsittelee Yhdysvaltain historiaa ja kapitalismia humoristisella tavalla.
Jeannette Yango

Jeannette Yango (s. 12. kesäkuuta 1993) on kamerunilainen jalkapalloilija. Hän on pelipaikaltaan keskikenttäpelaaja. Hän on kuulunut Kamerunin naisten maajoukkueeseen vuosien 2015 ja 2019 maailmanmestaruuskilpailuissa. Hän pelaa seuratasolla Ranskassa ja on aiemmin pelannut myös Saksassa.
Michaela Abam

Michaela Abam (s. 12. kesäkuuta 1997 Houston, Yhdysvallat) on kamerunilainen jalkapalloilija. Hän on pelipaikaltaan hyökkääjä. Hän pelasi Yhdysvaltain nuorten maajoukkueessa mutta edustaa nykyään Kamerunin naisten maajoukkuetta ja pelasi vuoden 2019 MM-kilpailuissa avauskokoonpanossa kolmessa Kamerunin neljästä ottelusta. Abam edustaa seuratasolla Paris FC:tä.
Annette Ngo Ndom

Annette Ngo Ndom (s. 2. kesäkuuta 1985) on kamerunilainen jalkapalloilija. Hän on pelipaikaltaan maalivahti. Hän on kuulunut Kamerunin naisten maajoukkueeseen vuosien 2015 ja 2019 maailmanmestaruuskilpailuissa sekä vuoden 2012 olympialaisissa. Ngo on pelannut seuratasolla muun muassa Slovakiassa.
Kuolemantuomiopaikka

Kuolemantuomiopaikka ("The Ox-Bow Incident") on William A. Wellmanin ohjaama yhdysvaltalainen lännenelokuva vuodelta 1942. Vuoden 1885 tositapahtumiin perustuva, Lamar Trottin käsikirjoittama elokuva kertoo väkijoukon kuolemaan tuomitsemista, mutta lopulta syyttömiksi osoittautuvista karjapaimenista. Pääosia näyttelevät muiden muassa Henry Fonda, Anthony Quinn ja Dana Andrews.
Vastaanotto.
Elokuva sai parhaan elokuvan Oscar-palkintoehdokkuuden ja neljä National Board of Review -palkintoa.
"Helsingin Sanomien" Mikael Fränti kirjoitti elokuvan tv-esityksen alla 1979 sen olevan esimerkki ensimmäisistä realistisen tyylisuunnan lännenelokuvista, joissa kaikki ei enää ole niin hyvää ja kaunista kuin sitä aiemmin. Elokuva nousi arvoonsa vasta vuosia valmistumisensa jälkeen. Fräntin mukaan elokuvaa on arvosteltu siitä, että tarina on liian nykyaikainen, mutta hänestä tosipohjainen tarina on lajityypin vaikuttavimpia moraliteetteja.
Vuonna 1998 elokuva valittiin Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Kuolemantuomiopaikan" vuonna 2004 yhdeksi kaikkien aikojen tuhannesta parhaasta elokuvasta maailmassa.
Pilkkumurisija

Pilkkumurisija ("Plectorhinchus gaterinus") on murisijoiden (Haemulidae) heimoon kuuluva kalalaji. Suomalais-ruotsalainen Peter Forsskål kuvasi lajin tieteelle vuonna 1775. 
Pilkkumurisija on tavallisesti 35 senttimetrin mittainen.
Lutjanus lemniscatus

Lutjanus lemniscatus on napsijoiden (Lutjinidae) heimoon kuuluva kalalaji. Sitä tavataan Intian valtamerellä sekä Indopasifisella merialueella. "L. lemniscatus" kasvaa tavallisesti noin 35 senttimetrin mittaiseksi. Se elää 2–80 metrin syvyydessä.
FC Bayern München (naiset)

FC Bayern München on Saksan Bundesliigassa pelaava naisten jalkapallojoukkue. Se on voittanut Saksan mestaruuden seitsemän kertaa vuosina 1976, 2015, 2016, 2021, 2023, 2024 ja 2025 sekä Saksan cupin vuosina 2012 ja 2025.
Historia.
Bayern Münchenin naisten joukkue perustettiin kesäkuussa 1970 Baijerin jalkapalloliiton kannustamana vaikka Saksan jalkapalloliitto perui naisten jalkapallon kiellon vasta myöhemmin samana vuonna. Ensimmäiset viralliset pelit Bayern pelasi 1972. Seura voitti Baijerin mestaruuden 19 kertaa peräkkäin vuosina 1972–1990 ja vuonna 1976 se voitti myös pudotuspeleinä pelatun Saksan mestaruuden voitettuaan loppuottelussa Tennis Club Borussia Berlinin 4–2.
Kun naisten Bundesliiga perustettiin, Bayern München liittyi mukaan sijoittuen etelälohkossa neljänneksi. 1990-luvulla Bayern putosi moneksi vuodeksi ulos Bundesliigasta, mutta palasi takaisin 2000. Bayern voitti mestaruuden 2015 ja 2016. Naisten mestarien liigassa Bayern on parhaimmillaan edennyt välieriin asti 2019, jolloin se hävisi FC Barcelonalle 0–1.
"Päivitetty 6. syyskuuta 2019 "
Joukkue.
Johnny Gottselig

Johnny Gottselig (24. kesäkuuta 1906 Odessa, Venäjän keisarikunta – 15. toukokuuta 1986 Chicago, Illinois, Yhdysvallat) oli ukrainansaksalaista syntyperää oleva kanadalainen jääkiekkoilija. Hän oli syntynyt joko Odessassa tai vironruotsalaisten aikoinaan perustamassa Gammalsvenskbyn kylässä Hersonin alueella kesäkuussa 1906. Hän muutti perheineen Kanadan Saskatchewaniin jo ennen ensimmäistä syntymäpäiväänsä. Hän varttui Reginassa. 
AHA-liigan Winnipegissä pelaamansa kauden jälkeen Gottselig liittyi Chicago Blackhawksin NHL-joukkueen vahvuuteen, jossa pelasi koko uransa. Hän oli myös joukkueen kapteeni kuuden kauden ajan vuosina 1934–1940. Vuoden 1940 jälkeen hänen roolinsa pieneni ja viimeisenä vuonnaan kaudella 1944–1945 hän pelasi vain yhden ottelun. Kaikkiaan hän pelasi urallaan 589 NHL-ottelua joissa teki 176 maalia ja 371 pistettä. Jo peliuransa aikana kausilla 1940–1941 ja 1941–1942 hän toimi Blackhawksien pelaaja-valmentajana ja kaudella 1944–1945 hän korvasi kesken kauden Paul Thompsonin joukkueen päävalmentajana. Gottselig toimi päävalmentajana neljällä kaudella kunnes kesken kauden 1947–1948 hänet korvasi Charlie Conacher. Valmennusuransa jälkeen Gottselig toimi vielä jokusen vuoden joukkueen PR-päällikkönä. Tähän tehtävään kuului osana myös Blackhawksien otteluiden selostaminen radioon.
Gottselig toimi myös naisten baseball-liigassa Racine Bellesin (1943–1944), Peoria Red Wingsin (1947) ja Kenosha Cometsin (1949–1950) General Managerina. Tämän jälkeen hän vetäytyi syrjään urheilun parista ja toimi Elmhurst Chicago Stone Companyn toimitusjohtajana.
Gottselig oli toinen Venäjän keisarikunnassa syntynyt pelaaja, joka raivasi tiensä NHL-joukkueen pelaavaan kokoonpanoon.
Kuinka paljon sua rakastinkaan – Harvinaisuuksia 1978–2008

Kuinka paljon sua rakastinkaan – Harvinaisuuksia 1978–2008 on SIG-yhtyeen vuonna 2019 julkaisema kokoelma-albumi. Levyllä on klassisten SIG-kappaleitten erilaisia versioita ja joitain vain singlenä julkaistuja sekä julkaisemattomia kappaleita.
Tie miehen sydämeen

Tie miehen sydämeen ("Woman of the Year") on George Stevensin ohjaama yhdysvaltalainen romanttinen komediaelokuva vuodelta 1942. Siinä Spencer Tracy ja Katharine Hepburn ensimmäisessä yhteisessä elokuvassaan näyttelevät New Yorkissa ilmestyvän sanomalehden toimituksessa työskenteleviä työtovereita, jotka rakastuvat toisiinsa. Mies on melko yksioikoinen urheilutoimittaja, nainen taas Euroopassa opiskellut ja ties miten monta vierasta kieltä puhuva kansainvälisen politiikan kolumnisti.
Vastaanotto ja myöhempi arvostus.
Michael Kanin ja Ring Lardner Jr. saivat elokuvasta parhaan alkuperäiskäsikirjoituksen Oscarin, ja Katharine Hepburn oli naispääosastaan Oscar- ja New York Film Critics Circle -palkintoehdokkaana.
Vuonna 1999 elokuva valittiin Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. American Film Institute on nimennyt elokuvan 400 parhaan yhdysvaltalaisfilmin joukkoon ja ottanut sen mukaan ja listoilleen. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.
1980-luvun alussa elokuvan pohjalta tehtiin Broadway-musikaali "Woman of the Year". Sen sävelsi John Kander ja sanoitti Fred Ebb.
Taavi Aas

Taavi Aas (s. 10. tammikuuta 1966 Tallinna) on virolainen poliitikko, joka toimii Jõgevan kunnanjohtajana vuodesta 2023. Hän oli Tallinnan kaupunginjohtaja vuosina 2017–2019. Hän toimi Viron talous- ja rakenneministerinä vuosina 2019–2022. Aas edustaa Viron keskustapuoluetta. Aas valittiin Tallinnan virkaatekeväksi kaupunginjohtajaksi syyskuussa 2015 ja vakituiseksi kaupunginjohtajaksi vuoden 2017 kunnallisvaaleissa. Aas on toiminut myös vuodesta 2005 Tallinnan apulaiskaupunginjohtajana.
Aas valittiin Viron parlamenttiin, Riigikoguun vuoden 2019 vaaleissa. Aas nimitettiin 29. syyskuuta 2019 Ratasin toisen hallituksen talous- ja rakenneministeriksi, Aas seurasi edellisen hallituksen Kadri Simsonia tehtävässä.
Aas erosi keskustapuolueesta vuonna 2023 vastalauseena puheenjohtaja Mihhail Kõlvartille. Hän oli puolueen jäsen vuodesta 2002.
Mygale

Mygale Racing Car Constructor (Mygale SARL) on ranskalainen kilpa-autovalmistaja, joka valmistaa eri luokkien formuloita. Yrityksen perusti Bertrand Decoster vuonna 1989.
Mygale FB2

Mygale FB2 (tunnetaan myös nimellä Formula BMW FB2) on ranskalaisen Mygalen valmistama kilpa-auto, jolla kilpailtiin eri Formula BMW -sarjoissa.
Valtteri Aaltonen

Valtteri Aaltonen (s. 1979) on suomalainen lakimies ja valtiosihteeri. Hän on koulutukseltaan oikeustieteen maisteri. Aaltonen on toiminut Journalistiliiton lakimiehenä 2008–2015 ja SDP:n eduskuntaryhmän lainopillisena asiantuntijana 2016–2019. Kesäkuussa 2019 hänet valittiin kunta- ja omistajaohjausministeri Sirpa Paateron valtiosihteeriksi.
Aaltonen oli SDP:n ehdokkaana kuntavaaleissa 2017 Helsingissä. Hän sai 365 ääntä eikä tullut valituksi. Hän on Palmia Oy:n hallituksen jäsen. Aikaisemmin hän on toiminut Helsingin Bussiliikenne Oy:n hallituksen puheenjohtajana sekä Helsingin Sataman hallituksessa.
Aaltonen asuu Helsingin Herttoniemessä. Hän on naimisissa ja hänellä on yksi lapsi.
Tietokonetyypit

Tietokoneet voidaan luokitella monin eri tavoin kuten koon, rakenteen ja käyttötarkoituksen mukaan.
Neljän tyypin luokittelu.
Tietokoneet voidaan luokitella neljään tyyppiin seuraavasti:
Sukupolviluokittelu.
Tietokoneet voidaan luokitella tekniikan mukaan sukupolviin seuraavasti:
Soveltuvuuden mukaan.
Tietokoneet voidaan jaotella eri tarkoituksiin soveltuvuuden mukaan:
Teknisen ratkaisun mukaan.
Tietokoneet voidaan jaotella teknisen ratkaisun mukaan:
Minnie ja Moskowitz

Minnie ja Moskowitz ("Minnie and Moskowitz") on John Cassavetesin käsikirjoittama ja ohjaama yhdysvaltalainen romanttinen komediaelokuva vuodelta 1971. Sen nimiosia näyttelevät Cassavetesin vaimo Gena Rowlands ja Seymour Cassel. Ohjaajan äiti Katherine Cassavetes esittää Seymorin äitiä ja lankomies David Rowlands pappia, ja mukana on Cassavetesin tapaan monia muitakin sukulaisia ja ystäviä. Paljolti improvisointiin perustuvan elokuvan teemana on ihmisten välisen kommunikoinnin vaikeus.
Juoni.
Museokuraattori Minnie Moore on vapautunut avioliitostaan väkivaltaisen miehen kanssa ja tapaa sokkotreffeillä puheliaan hippimiehen Moskowitzin, joka työskentelee pysäköintialueen vartijana. Mies rakastuu Minnieen ja yrittää epätoivoisesti saada tältä vastarakkautta. 
Vastaanotto.
Jari Sedergrenin mukaan Cassavetes käyttää tarinansa pohjana monia Hollywoodin tyypillisiä romanttisen komedian tilanteita, mutta käsittelee niitä aivan uudenlaisin tavoin.
Rowlands sai roolistaan New York Film Critics Circlen palkintoehdokkuuden, ja elokuva oli ehdolla käsikirjoituksestaan Writers Guild of America -palkinnon saajaksi.
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Hedoninen oravanpyörä

Hedoninen oravanpyörä, joka tunnetaan myös nimellä hedoninen adaptaatio tai hedoninen juoksumatto, on ihmisillä havaittu taipumus palata nopeasti suhteellisen vakaaseen onnellisuuden tasoon huolimatta merkittävistä positiivisista tai negatiivisista tapahtumista tai elämän muutoksista. Tämän teorian mukaan henkilön vaurastuessa myös odotukset ja toiveet kasvavat samanaikaisesti, mikä ei johda pysyvään onnellisuuteen. Brickman ja Campbell loivat termin esseeään "Hedonic Relativism and Good Society" (1971). 1990-luvun lopulla konseptia muutti brittiläinen psykologi Michael Eysenck, jolloin teoria muovautui nykyiseen muotoonsa ja siitä tuli nykyinen "hedonisen oravanpyörän teoria", joka vertaa onnellisuuden harjoittamista juoksumatolla olevaan henkilöön, joka joutuu kävelemään vain pysyäkseen samassa paikassa. 
Hedoninen (tai onnellisuuden) ohjearvo on saanut kiinnostusta koko positiivisen psykologian alalla, jossa sitä on kehitetty ja hiottu edelleen. Koska hedoninen sopeutuminen yleisesti ottaen osoittaa, että muuten merkittävät tapahtumat eivät vaikuta merkittävästi henkilön pitkäaikaiseen onnellisuuteen, positiivinen psykologia on keskittänyt tutkimuksensa asioiden löytämiseen, jotka voivat johtaa pysyviin muutoksiin onnen tasoilla.
Yleiskatsaus.
Hedoninen sopeutuminen on prosessi tai mekanismi, joka vähentää emotionaalisten tapahtumien affektiivista vaikutusta. Yleisesti ottaen hedoninen sopeutuminen sisältää onnen "ohjearvon", johon pohjautuen ihmiset säilyttävät koko elämänsä ajan jatkuvan onnen tason huolimatta tapahtumista, jotka tapahtuvat heidän ympäristössään. Hedonisen sopeutumisen prosessi hahmotetaan usein juoksumatolla, koska tietyn onnen tason ylläpitämiseksi on jatkuvasti tehtävä työtä. Toinen hahmotustapa on konseptualisioida hedoninen sopeutuminen toimivaksi samalla tavalla kuin termostaatti (negatiivinen takaisinkytkentä), joka toimii yksilön onnellisuuden ohjearvon ylläpitämiseksi. Yksi positiivisen psykologian tärkeimmistä huolenaiheista on määritellä, miten ylläpitää tai nostaa onnea, ja millaisia käytännöt johtavat kestävään onneen.   
Hedoninen sopeutuminen voi tapahtua monin eri tavoin. Yleensä prosessi sisältää kognitiivisia muutoksia, kuten arvojen, tavoitteiden, huomion ja tilanteen muutoksen. Lisäksi neurokemialliset prosessit desensitisoivat aivojen yli-stimuloituja hedonisia reittejä, mikä mahdollisesti estää voimakkaiden positiivisten tai negatiivisten tunteiden jatkuvan korkean tason. Sopeutumisprosessi voi tapahtua myös siten, että ihmiset pyrkivät rakentamaan rationaaleja, joiden mukaan heiltä puuttuu enemmän tarpeita kuin mitä todellisuudessa heillä on. Sosiaalitieteilijä Gregg Easterbrook kutsuu tätä prosessia nimellä "runsauden kieltäminen".
Song of Innocence

Song of Innocence on amerikkalaisen säveltäjän ja tuottajan David Axelrodin debyyttialbumi. Capitol Records julkaisi sen lokakuussa 1968. 
Axelrod pyrki hyödyntämään kansanmusiikin kokeellista ilmapiiriä ja sävelsi albumin sarjojen kaltaiseksi sävelrunoiseksi, joka perustui vuonna 1789 julkaistuun William Blaken runoteokseen "Viattomuuden laulut." Hän äänitti albumin Capitol Recordsin studioilla Los Angelesissa Wrecking Crew -kollektiivista peräisen orkesterin ja studiomuusikkojen kanssa. Mukana olivat muiden muassa pianisti ja kapellimestari Don Randi, kitaristi Al Casey, basisti Carol Kaye ja rumpali Earl Palmer.
Bobby Joe Long

Robert Joseph ”Bobby Joe” Long (14. lokakuuta 1953 Kenova, Länsi-Virginia – 23. toukokuuta 2019 Bradfordin piirikunta, Florida) oli yhdysvaltalainen sarjamurhaaja ja raiskaaja, joka teloitettiin Michelle Denise Simmsin murhasta. Long kidnappasi, raiskasi ja murhasi vähintään kymmenen naista Tampan suurkaupunkialueella kahdeksan kuukauden aikana vuonna 1984. Hän jäi kiinni päästettyään Lisa McVey -nimisen raiskausuhrinsa vapaaksi. McVey antoi poliiseille tarpeeksi tietoja, jotta pystyivät pidättämään Longin.
Long tuomittiin kuolemaan heinäkuussa 1986. Hänet teloitettiin myrkkyruiskeella 23. toukokuuta 2019.
Hiroshiman yliopisto

 
 sijaitsee Higashihiroshiman ja Hiroshiman kaupungeissa. Yliopisto perustettiin vuonna 1929 useiden kansallisten oppilaitosten sulautumisen myötä.
Claudia Soto

Claudia Soto (s. 6. heinäkuuta 1993) on chileläinen jalkapalloilija. Hän on pelipaikaltaan keskikenttäpelaaja. Hän on pelannut Chilen naisten maajoukkueessa vuoden 2019 MM-kilpailujen päättyessä 27 maaottelua. MM-kilpailuissa hän pelasi yhden ottelun.
Soto pelasi kotimaassaan pitkään Colo-Colon joukkueessa mutta on siirtynyt sittemmin Brasiliaan.
María José Rojas

María José Rojas (s. 17. joulukuuta 1987) on chileläinen jalkapalloilija. Hän on pelipaikaltaan hyökkääjä. Hän on pelannut Chilen naisten maajoukkueessa vuoden 2019 MM-kilpailujen päättyessä 44 maaottelua ja tehnyt niissä 11 maalia. MM-kilpailuissa hän pääsi vaihtopelaajana kentälle yhdessä ottelussa.
Rojas on pelannut seuratasolla viidessä eri maanosassa.
Daniela Pardo

Daniela Pardo (s. 9. toukokuuta 1988) on chileläinen jalkapalloilija. Hän on pelipaikaltaan keskikenttäpelaaja. Hän on pelannut Chilen naisten maajoukkueessa vuoden 2019 MM-kilpailujen päättyessä 25 maaottelua ja tehnyt niissä kaksi maalia. MM-kilpailuissa hän pääsi vaihtopelaajana kentälle yhdessä ottelussa. Alle 20-vuotiaiden MM-kilpailuissa 2008 hän oli Chilen joukkueen kapteeni.
Higashi-Hiroshima

Higashi-Hiroshima (, ’Itä-Hiroshima’) on Japanin kaupunki Chūgokun alueella Hiroshiman prefektuurissa. Se sijaitsee nimensä mukaisesti prefektuurin pääkaupungin Hiroshiman itäpuolella. Kaupungissa on 192 907 asukasta (vuonna 2015) ja sen pinta-ala on 635,16 neliökilometriä. 
Higashi-Hiroshima perustettiin vuonna 1974 neljän maaseutukaupungin (Saijō, Shiwa, Takaya ja Hachihonmatsu) kuntaliitoksen myötä. Vuonna 2005 siihen liitettiin vielä viisi muuta kuntaa (Kurose, Kōchi, Toyosaka, Fukutomi ja Akitsu).
Kaupunki on kuuluisa paikallisesta saken tuotannostaan. Sakakura-dōri-kadun varrella JR Saijōn rautatieaseman lähellä sijaitsee kymmenen punatiilikattoista ("sekishu-gawara"), mustavalkoista ristikkomuurattua ("namako-kabe") sakepanimoa. Joka lokakuussa kadulla järjestetään vuosittainen sake-festivaali ("matsuri"). 
Higashi-Hiroshima on yliopistokaupunki, jossa toimii Hiroshiman yliopisto. Kaupunkia palvelevat JR Nishi-Nihonin San’yō Shinkansen, San’yō-päälinja ja Kure-linja.
Yessenia Huenteo

Yessenia Huenteo (s. 30. lokakuuta 1992) on chileläinen mapuche-taustainen jalkapalloilija. Hän on pelipaikaltaan hyökkääjä. Hän on pelannut Chilen naisten maajoukkueessa vuoden 2019 MM-kilpailujen päättyessä 49 maaottelua ja tehnyt niissä yhden maalin. MM-kilpailuissa hän pääsi vaihtopelaajana kentälle yhdessä ottelussa. Ensimmäisen maaottelunsa hän pelasi vuonna 2011.
Huenteo pelasi kotimaassaan kuusi vuotta Colo-Colon joukkueessa ja siirtyi vuonna 2019 Espanjaan CFF Cáceresin joukkueeseen.
Yufu

Yufu () on Japanin kaupunki Kyūshūn saarella Ōitan prefektuurissa. Se sijaitsee sisämaassa prefektuurin keskiosassa Ōitan kaupungin länsipuolella. Kaupungissa on 33 687 asukasta (vuonna 2015) ja sen pinta-ala on 319,32 neliökilometriä.
Nykymuotoinen Yufun kaupunki perustettiin vuonna 2005, kun Ōitan piirikunnan maaseutukaupungit Hasama, Shōnai ja Yufuin liitettiin yhteen. 
Maantiede.
Yufu sijaitsee keskellä Ōitan prefektuuria. Pohjois-eteläsuunnassa kohoaa yli 1 000 metriä korkeita vuoria, kuten Yufudake ja Kurodake. Niiden juurella noin 450 metrin korkeudella merenpinnasta levittäytyy Yufuinin allas, jonka läpi itään virtaa Ōitajoki. Alueella viljellään riisiä, kasviksia, hedelmiä ja kukkia.
Osa kaupungista kuuluu Aso-Kujūn kansallispuistoon. Yufu tunnetaan myös monista kuumista lähteistään ("onsen").
Takehara

Takehara () on Japanin kaupunki Chūgokun alueella Hiroshiman prefektuurissa. Se sijaitsee Seton sisämeren rannikolla Hiroshiman itäpuolella. Kaupungissa on 26 999 asukasta (vuonna 2016) ja sen pinta-ala on 118,23 neliökilometriä. 
Takeharasta tehtiin kaupunki 3. marraskuuta 1958 Takeharan ja Tadanoumin maaseutukaupunkien yhdistyessä. Ōkunoshiman saari, jossa oli keisarillisen Japanin armeijan myrkkykaasulaitos, kuuluu Takeharaan. 
Kaupunki sijaitsee strategisella paikalla Seton sisämerellä. Se tuli tunnetuksi Muromachi-kauden satamakaupungina ja myöhemmin kukoisti suolateollisuuden keskuksena Edo-kauden jälkipuolella. Viime aikoina kaupunkia on markkinoitu ”Akin provinssin pikku Kiotona", ja sen historiallinen vanhakaupunki on valittu maan 100 kauneimman kaupunkimaiseman joukkoon. 
Takeharaa palvelee JR Nishi-Nihonin Kure-linja.
Kulttuuri.
Takehara on tapahtumapaikkana anime-sarja "Tamayuralle".
Heinolan terveyskeskus

Heinolan terveyskeskus on Heinolan keskustan tuntumassa, noin 350 metriä Heinolan torin pohjoispuolella toimiva kunnallinen terveysasema.
Terveyskeskuksen päivystyksen ollessa suljettu öisin, kiireellistä hoitoa antaa ja lääkäripäivystystä tarjoaa Päijät-Hämeen keskussairaalan yhteydessä Lahdessa toimiva Akuutti24-yhteispäivystys.
Kostajat (yhtye)

Kostajat on suomalainen yhtye. Yhtyeen johtohahmot ovat Otra Romppanen ja O-E Makkonen. Muita yhtyeessä soittaneita ovat mm. Antero Timonen, Arto Mylläri, Rene Lukinmaa, Teho Majamäki, Jake Romppanen, Joppe Vento, Laiska Lajunen ja Tommi Kanerva. Yhtye on julkaissut kolme levyä, "Kostajat" Riemu-levymerkin kautta vuonna 2000, "Pimeää ainetta" Zerga recordsin kautta vuonna 2002 ja "Kosminen Urg" omakustanteena vuonna 2009.
Pyronaridiini

Pyronaridiini (C29H32N5ClO2) on bentsonaftyridiinijohdannaisiin kuuluva heterosyklinen orgaaninen yhdiste. Yhdistettä käytetään lääketieteessä malarian hoitoon yhdessä muiden lääkeaineiden kanssa. Pyronaridiini kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Pyronaridiini tehoaa useisiin "Plasmodium"-suvun alkueläimiin. Sen vaikutusmekanismi ei ole tarkasti tiedossa, mutta todennäköisesti sama kuin kinoliinijohdannaisillakin eli se estää malarialoisioille myrkyllisen aineenvaihduntatuotteen hemiinin metaboliaa. Pyronaridiini voi myös inhiboida DNA-topoisomeraasientsyymiä. Pyronaridiiniä on käytetty malarian hoitoon Kiinassa 1980-luvulta alkaen. 2010-luvulta alkaen sitä on käytetty yhdessä artesunaatin kanssa ja se on hyvin tehokas. Pyronaridiini on suhteellisen hyvin siedetty ja haittavaikutukset ovat harvinaisia.
SAAB D-21

SAAB D-21 oli Datasaabin valmistama suurtietokone. Tietokone oli transistoripohjainen ja valmistui vuonna 1962. 
Mallin edeltäjä oli D2.
D21 mallia seurasivat D22 ja D23.
Tietokonetta myytiin 32 kappaletta.
Suomessa Ilmatieteen laitos otti käyttöön SAAB D-21:n vuonna 1969.
Rottasankari

Rottasankari on Seppo Jokisen kirjoittama jännitysromaani. Kirja on 24. osa komisario Koskisesta kertovassa sarjassa.
Raees

Raees () on vuonna 2017 ensi-iltansa saanut Rahul Dholakian ohjaama intialainen hindinkielinen toimintaelokuva.
Harjavallan seurakunta

Harjavallan seurakunta sijaitsee Harjavallan kaupungissa Satakunnassa. Seurakunta kuuluu Turun arkkihiippakuntaan ja Ala-Satakunnan rovastikuntaan. Vuoden 2021 alkaessa seurakuntalaisia on noin 5 100. Seurakunnassa työntekijöitä on vakituisesti 18.
Harjavallan seurakunta itsenäistyi Kokemäen emäseurakunnasta vuonna 1868. Ensimmäinen kirkkoherra Johan Gustav Hällfors aloitti kuitenkin vasta vuonna 1878.
Seurakunnan ydintoiminnat tapahtuvat kirkossa ja sen viereisessä seurakuntatalossa. Arkkitehti Pekka Pitkäsen suunnittelema Kaikkien autuuksien kirkko vihittiin käyttöön 1984. Tämän vieressä on Harjavallan vanha kirkko. Se on rakennettu ja laajennettu sitä edeltävän kirkon ympärille 1870.
Seurakunnan logon perusmuoto tulee Kaikkien autuuksien kirkon kahdeksankulmaisesta salista. Logon on suunnitellut taiteilija Seija Nikkilä.
Kirkkoherrat.
Seurakunnassa on vaikuttanut sen itsenäisyyden aikana kymmenen kirkkoherraa. Pitkäaikaisin kirkkoherra on ollut Veijo Järvinen, jonka aikana myös uusi kirkko rakennettiin.
P. I. Messaroš

Pjotr Ippolitovitš Messaroš (; 1844 – 29. elokuuta 1900 Pietari) oli venäläinen poliittinen kirjailija ja kirjeenvaihtaja, joka arvosteli voimakkaasti Suomen itsehallintoa ja toimi yhteistyössä Suomen kenraalikuvernööri Nikolai Bobrikovin kanssa. Bobrikov kutsui Messarošia ”suomalaisten separatistien tunnetuksi ruoskaksi”. Suomen autonomiaa arvostelleista venäläisistä kirjoittajista Messarošin on arveltu vaikuttaneen Mihail Borodkinin ohella eniten Bobrikovin näkemyksiin.
Messaroš oli sukujuuriltaan unkarilainen; suvun nimi kirjoitettiin alkuaan "Mészáros". Hän oli kotoisin Harkovan kuvernementista ja toimi siellä asianajajana. Hän julkaisi vuonna 1897 huomiota herättäneen teoksen "Finljandija – Gosudarstvo ili Russkaja Okraina?" (”Suomi – valtakunta vaiko Venäjän rajamaa?”), jossa hän väitti suomalaisten valmistelevan samanlaista separatistista kapinaa kuin puolalaiset vuonna 1863. Samana vuonna Messaroš asettui Suomeen ja ryhtyi Moskovassa ilmestyneen "Moskovskije vedomosti" -lehden Helsingin-kirjeenvaihtajaksi. Kirjassaan ja lehtiartikkeleissaan Messaroš vaati muun muassa Suomen erillisen sotaväen, tulli- ja rahajärjestelmän sekä ministerivaltiosihteerin viran lakkauttamista, valtiopäiväjärjestyksen kumoamista ja Suomen hallinto- ja oikeusjärjestelmän sekä koululaitoksen venäläistämistä niin organisaatioltaan kuin kieleltäänkin.
Kun kenraali Bobrikov vuonna 1898 nimitettiin Suomen kenraalikuvernööriksi, Messaroš ryhtyi välittömästi tiiviiseen yhteistyöhön tämän kanssa. Messaroš kirjoitti "Moskovskije vedomostiin" Bobrikovin ohjeistamia artikkeleita, joissa vaadittiin tämän kulloinkin toivomia muutoksia, esimerkiksi Suomen sotilaspiirin ja valtiosihteerinviraston lakkauttamista tai kenraalikuvernöörin valtuuksien laajentamista. Messaroš vakuutti päätoimittajalleen kirjoittavansa yksinomaan Bobrikovin ohjeiden mukaan. Eräät hänen artikkeleistaan olivat jopa osittain Bobrikovin itsensä kirjoittamia. Messarošin henkilöllisyys paljastui suomalaisille keväällä 1899, minkä jälkeen häntä alettiin vainota kaduilla ja heittää ulos ravintoloista ja hotelleista, joten Bobrikov joutui majoittamaan hänet sotilaskasarmiin. Messarošin kirjoitukset jyrkkenivät niin paljon, että niitä alettiin jättää julkaisematta. Hän lähti Suomesta keväällä 1900 ja kuoli myöhemmin samana vuonna.
Andrei Klimovitš

Andrei Vasilevitš Klimovitš (, , s. 27. elokuuta 1988 Minsk, Valko-Venäjän SNT, Neuvostoliitto, nykyinen Valko-Venäjä) on valkovenäläinen jalkapalloilija. Hän edustaa Valko-Venäjän jalkapalloliigassa pelaavaa Šah’tsjor Salihorskin ja on pelipaikaltaan maalivahti.
Dallara SF19

Dallara SF19 on italialaisen Dallaran valmistama kilpa-auto, jolla kilpailtiin japanin Super Formula -sarjassa kaudesta 2019 lähtien.
Autossa on Halo-turvakaari.
Auton seuraaja on vuodesta 2023 lähtien Dallara SF23.
Hatsolan koulu

Hatsolan koulu on eteläsavolaisen Juvan kunnan Hatsolan kylässä toimiva alakoulu (luokka-asteet 1-6 ja esikoulu). Vuonna 2025 oppilasmäärä oli 40. Koulurakennus on valmistunut vuonna 1931 ja se sijaitsee noin 9 kilometrin päässä Juvan kirkonkylältä. Koulu on yksi kahdesta Juvan jäljelläolevista kyläkouluista.
Paatelan koulu

Paatelan koulu on eteläsavolaisen Juvan kunnan Paatelan kylässä toimiva alakoulu (luokka-asteet 1-6 ja esikoulu). Kyläkoulua kävi lukuvuonna 2018-2019 yhteensä 54 oppilasta. Vuonna 2025 henkilökuntaa ja oppilaita oli yhteensä 30. Oppilaat opiskelevat koulussa yhdysluokilla. Koulu sijaitsee noin kymmenen kilometriä Juvan kirkonkylältä Savonlinnan suuntaan.
Kirkonkylän koulu (Juva)

Kirkonkylän koulu oli eteläsavolaisen Juvan kunnan keskustaajamassa toiminut alakoulu (luokka-asteet 1-6 ja esikoulu). Koulua kävi lukuvuonna 2018–2019 kaikkiaan 234 oppilasta. Koulusta käytettiin myös nimitystä Kukkokoulu. Vuoden 2021 alusta koulun opetus siirtyi uuteen Martti Talvela- kampukseen perustettuun Juvan yhtenäiskouluun. Juvan kunta ilmoitti vuonna 2024, että harkitsee tyhjilleen jääneen koulurakennuksen purkamista.
Digitaalinen tietokone

Digitaalinen tietokone on laite, joka kykenee käsittelemään tietoa diskreetteinä arvoina. Digitaalinen tietokone toimii binääriluvuilla (bitteinä) esitetyillä arvoilla ja symboleilla. Digitaalinen tietokone käsittelee muistissa olevaa tietoa sen käskykannan komennoilla.
Ensimmäisenä elektronisena ja digitaalisena tietokoneena pidetään yleisesti brittiläistä Colossusta, mutta Atanasoff-Berry tietokoneesta oli prototyyppejä aiemmin. Vuonna 1951 käyttöön otettua Harwell Dekatron -tietokonetta on sanottu vanhimmaksi toimivaksi digitaaliseksi tietokoneeksi.
Federico Castelluccio

Federico Castelluccio (s. 29. huhtikuuta 1964 Napoli, Italia) on amerikanitalialainen näyttelijä, ohjaaja, kirjoittaja ja taiteilija, joka tunnetaan roolistaan ​​Furio Giunta HBO:n televisiosarjassa "Sopranos".
Varhainen elämä.
Italian Napolissa syntynyt Castelluccio muutti kolmevuotiaana perheensä kanssa Yhdysvaltoihin Patersoniin New Jerseyn osavaltioon. Vuonna 1982 Castelluccio sai täyden stipendin newyorkilaiseen School of Visual Arts -oppilaitokseen, josta hän suoritti alemman korkeakoulututkinnon 1986.
Hybriditietokone

Hybriditietokone on analogisen ja digitaalisen tietokoneen yhdistelmä, jolla laskenta voidaan suorittaa nopeammin kuin digitaalisella tietokoneella. Analogisella tietokoneella voidaan ratkoa differentiaaliyhtälöitä aritmeettisten ja algebrallisten lisäksi. Tyypillisesti analogisen tietokoneen käyttö on keskittynyt differentiaaliyhtälöihin ja diskreetin kuvan tarjoavat algebralliset yhtälöt ovat jääneet vähemmälle huomiolle.
Hybriditietokone yhdistää analogisen tietokoneen laskentanopeuden ja digitaalisen tietokoneen muistin sekä tarkkuuden. Hybriditietokoneita käytetään muun muassa tieteellisessä laskennassa ja tutkajärjestelmissä.
Ensimmäisenä hybriditietokoneena pidetään Packard-Bellin Hycomp 250 -tietokonetta. Tietokone koostui PB250 digitaalisesta tietokoneesta ja T-50 analogisesta tietokoneesta.
Faith Michael

Faith Michael (o.s. Ikidi, s. 28. helmikuuta 1987) on nigerialainen jalkapalloilija. Hän on pelipaikaltaan puolustaja. Hän pelasi Nigerian naisten maajoukkueessa ensimmäisen maaottelunsa vuonna 2004. Hän on ollut joukkueessa maailmanmestaruuskilpailuissa vuosina 2003, jolloin hän ei vielä päässyt pelaamaan, 2007, 2011 ja 2019 sekä olympialaisissa vuosina 2004 ja 2008.
Michael pelaa seuratasolla Ruotsissa, Piteån joukkueessa.
Scottin muistomerkki

Scottin muistomerkki on Edinburghissa sijaitseva kirjailija Walter Scottin kunniaksi pystytetty muistomerkki ja 61 metriä korkea näkötorni. Se edustaa tyyliltään viktoriaanista uusgotiikkaa ja on maailman toiseksi korkein kirjailijalle omistettu monumentti Havannassa sijaitsevan José Martín muistomerkin jälkeen. Sen vieressä on Waverleyn rautatieasema, joka on nimetty Scottin samannimisen romaanin mukaan.
Muistomerkin suunnitteli puuseppä ja itseoppinut arkkitehti George Meikle Kemp. Monumentin alatasanteella olevan Scottin ja hänen koiransa Maidan patsaan teki kuvanveistäjä John Steell. Muistomerkissä on 64 Scottin teoksiin liittyvää hahmoa, joiden tekemiseen osallistui useita kuvanveistäjiä. Kemp itse hukkui Edinburghissa sijainneeseen kanavaan ennen monumentin valmistumista vuonna 1844.
You Were Never Really Here

You Were Never Really Here on Lynne Ramsayn käsikirjoittama ja ohjaama psykologinen jännityselokuva vuodelta 2017. Jonathan Amesin romaaniin perustuvassa tarinassa Joaquin Phoenix esittää Persianlahden sodan veteraania, joka vapaa-aikanaan jahtaa New Yorkissa lasten hyväksikäyttäjiä ja yrittää pelastaa nuoria tyttöjä heidän käsistään. Kun jäljet johtavat yhteiskunnan huipulle, miehen henki on vaarassa.
Elokuva palkittiin Cannesin elokuvajuhlilla käsikirjoituksestaan ja Joaquin Phoenix sen miespääosasta. Kahdeksasta Bafta-palkintoehdokkuudestaan se tuotti palkinnon musiikin (Jonny Greenwood) ja äänisuunnittelun (Paul Davies) sarjoissa. Elokuva oli ehdolla myös parhaan brittiläisen independent-elokuvan palkintoon.
Arvioita.
"Helsingin Sanomien" Pertti Avolan mieleen elokuva toi sekä Martin Scorsesen klassikon "Taksikuski" (1976) että Andrew Vachssin lastensuojeluaiheiset Burke-dekkarit. ”Ramsey uhmaa elokuvassaan kaikkia trillerilajityypin ko[n]ventioita. "You Were Never Really Here" ei ole romanttinen, jännittävä eikä toiminnallinen. Se on kuumeinen ja houreinen matka helvettiin, jossa Joen harhat ja todellisuus muodostavat läpipääsemättömän kudelman, painajaisen, josta vapauttaa vain kuolema – –.”